Tisztelt Karosiak!

Miniszterelnök úr tegnap bejelentette az általános- és középiskolák bezárását, ezzel a digitális oktatási formát helyezte előtérbe, természetesen az oktatási-nevelési munka folytatásával.

A tankerület, az iskola a szükséges tájékoztatást az érintett szülők részére meg fogja adni.

Az önkormányzati fenntartásban működő bölcsődénk és óvodánk egyelőre nem zár be, ugyanakkor megfontolásra javasoljuk azon bölcsődés és óvodás gyermekű szülőknek, akik meg tudják oldani gyermekük napközbeni ellátását, hogy ne vegyék igénybe az óvodai és bölcsődei ellátást. Ezt igazolt hiányzásnak tekintjük.

Természetesen felmerül az óvoda bezárásának lehetősége is, működésének ideiglenes szüneteltetése. Mindenképpen igyekszünk segíteni azokon, akik nem tudják megoldani a gyermekek otthoni felügyeletét, például ügyelet tartásával.

Konyhánk továbbra is ellátja alapfeladatát!

Kérem mindenki együttműködését, türelmét, ahogy mi is igyekszünk segíteni ebben a helyzetben minden érintettnek.

A legfontosabb, szüleink, gyerekeink, mindnyájunk egészségének a védelme!

A fenntartói döntésekről - amennyiben a kormányrendelet másképp nem rendelkezik - a szükséges tájékoztatást megteszem.

A Zalakarosi Közös Önkormányzati Hivatal a hétfői napon fog külön tájékoztatást adni a személyes ügyfélfogadás szüneteltetésének bevezetéséről.

Tisztelettel

Novák Ferenc

polgármester

Zalakaros,2020.március 14.